Is-Sitt Pitazz – Paragrafi 1611-1620 + Meta l-kappillan (Dun Theodore) iġibli l-Mulej Ġesu', ikun hemm waqtiet meta jiena nimtela bi preżenza qawwija ħafna ta' Alla, u l-Mulej jgħarrafni bil-qdusija Tiegħu. F'waqtiet bħal dawn, inkun nista' nara l-iċken traba li jkun hemm fuq ruħi, u nkun irrid insaffi ruħi qabel kull Tqarbina. X'ħin staqsejt lill-konfessur qalli li m'hemmx bżonn inqerr qabel kull Tqarbina. It-Tqarbina tneħħi dawn l-affarijiet żgħar u hija tentazzjoni toqgħod taħseb fuq il-qrar waqt it-Tqarbin. Jiena ma komplejtx infisser l-istat ta' ruħi f'dettal iktar, għax hu ma kienx id-direttur tiegħi, imma l-konfessur. Dan l-għarfien ma jaħlilix il-ħin tiegħi, għax jgħaddi mgħaġġel iktar mill-beraq; iħeġġiġli mħabbti, u meta jgħaddi nkun sirt naf lili nnifsi . . . + 20 ta' Frar (1938). Illum il-Mulej qalli, Għandi bżonn it-tbatijiet tiegħek biex insalva l-erwieħ. O Ġesu' tiegħi, agħmel bija dak li trid. Ma kellix il-kuraġġ nitlob lill-Mulej Ġesu' jagħtini tbatijiet ikbar, għax tant kont batejt il-lejl ta' qabel li ma kontx niflaħ qatra iżjed milli tani Ġesu' nnifsu. Kważi l-lejl kollu kelli wġigħ hekk qawwi li ħassejtni bħallikieku imsarni kollha kienu qed jiġu mbiċċrin. Irremettejt il-mediċina li kont ħadt. X'ħin baxxejt rasi mal-art, intlift minn sensija, u bqajt f'dak l-istat għal xi ħin, b'rasi fl-art. X'ħin ġejt f'sensija, indunajt li ġismi kollu kien qed jagħfas fuq rasi u wiċċi, u li kont miskija vomtu. Ħsibt li kont wasalt fl-aħħar. L-għażiża Madre Superjura (Irene) u Swor Tarcisia kienu qegħdin jippruvaw jgħinnuni mill-aħjar li setgħu. Ġesu' kien qed jitlob it-tbatija, imma mhux il-mewt. O Ġesu' tiegħi, agħmel bija dak li trid. Agħtini biss is-saħħa sabiex inkun nista' nbati. Ladarba l-qawwa Tiegħek tweżinni, nissaporti kollox. O erwieħ, kemm inħobbkom! Illum waħda mis-sorijiet (probabbilment Swor Amelia) ġiet tarani u qaltli, "Sor, għandi sensazzjoni stramba, bħallikieku xi ħaġa qiegħda tgħidli niġi għandek u nirrikmandalek ċerti problemi li jiena għandi qabel ma inti tmut, u li forsi inti tkun tista' titlob lill-Mulej Ġesu' u tirranġali dawn l-affarijiet. Xi ħaġa qiegħda tgħidli li inti ser tkun tista' takkwistali din il-ħaġa." Jiena weġibtha bl-istess sinċerita' li, iva, kont qiegħda nħoss ġewwa ruħi li wara mewti jiena kont inkun nista' nakkwista aktar mingħand il-Mulej Ġesu' milli stajt nakkwista fil-preżent. "Niftakar fik, Sor, quddiem it-Tron Tiegħu." X'ħin dħalt fid-dormitorju ta' maġenbi biex inżur is-sorijiet li kienu morda, waħda minnhom qaltli. "Sor, meta inti tmut ma nibża' xejn minnek. Ejja arani wara li tkun mitt, għax irrid nafdalek sigriet dwar ruħi, xi ħaġa li nixtieqek tirranġali mal-Mulej Ġesu'. Naf li tista' takkwistali din il-ħaġa mingħandu." Ladarba kienet qiegħda titkellem fil-pubbliku, weġibtha b'dan il-mod: "Il-Mulej Ġesu' prudenti ħafna. U għalhekk qatt ma jittradixxi ma' xi ħadd sigriet li jkun hemm bejnu u r-ruħ." + O Mulej Ġesu', grazzi li kkonformajtni Miegħek permezz tal-offerta tiegħi nnifsi bħala ruħ vittma. Qiegħda nara li dan il-ġisem tiegħi beda jitmermer. Jiena nifraħ b'dan, għax dalwaqt ser inkun fid-dar ta' Missieri. (ara Ġw 14:2) 27 ta' Frar (1938). Illum, mort inqerr għand Patri An. (Andrasz). Għamilt dak li ried Ġesu'. Wara l-qrar, raġġ ta' dawl imlieli ruħi. Imbagħad smajt vuċi: Għax inti bħal tifla, se tibqa' qrib ta' Qalbi. Is-sempliċita' tiegħek togħġobni iktar mill-mortifikazzjonijiet tiegħek. Il-kliem ta' Patri An. (Andrasz). Għix aktar bil-fidi. Itlob li l-Ħniena Divina issir magħrufa iktar, u li din l-opra taqa' f'idejn tajbin li jkunu kapaċi jieħdu ħsiebha sew. U inti, ipprova kun reliġjuża tajba hawnhekk – għalkemm l-affarijiet jistgħu jieħdu xejra oħra wkoll – imma pprova kun reliġjuża tajba hawnhekk stess. U issa, jekk inti tħoss dak it-tqanqil mill-Mulej u tinduna li jkun Hu, imxi warajh. Iddedika għat-talb il-ħin kollu li hu ddedikat għalih, u agħmel in-notamenti tiegħek wara . . . + L-aħħar jumejn tal-Karnival. It-tbatijiet fiżiċi tiegħi saru iktar qawwijin. Qiegħda ningħaqad iktar mill-qrib mas-Salvatur li qed ibati, u nitolbu ħniena għad-dinja kollha, li tinsab mitlufa fil-ħażen tagħha. Matul il-jum ħassejt l-uġigħ tal-kuruna tax-xewk. X'ħin mort nimtedd, ma stajtx inserraħ rasi fuq l-imħadda. Imma fl-għaxra waqaf l-uġigħ u rqadt; imma l-għada ħassejtni bla saħħa. + Ġesu' Ostja, li kieku Inti stess ma kontx qiegħed iżżommni, ma kontx inkun kapaċi nippersevera fuq is-salib. Ma kont inkun kapaċi nissaporti daqstant tbatija. Imma l-qawwa tal-grazzja Tiegħek iżżommni fuq livell ogħla u tagħmel it-tbatijiet tiegħi jimmeritaw. Inti tagħtini s-saħħa biex nimxi dejjem 'il quddiem u biex nikseb il-ġenna bil-forza u biex f'qalbi jkolli mħabba għal dawk li minn għandhom insofri kuntrarju u disprezz. Bil-grazzja Tiegħek wieħed jista' jagħmel kollox.
Djarju ta' Swor Fawstina – Is-6 Pitazz (par.1611-1620)